Fra Ulla Hein

Jeg har ikke mulighed for at møde op i dag, men har her et par ord, som jeg gerne vil sige.

Jeg startede som frivillig i 2011 på Kolding Krisecenter. Som frivillig har jeg både aften/nattevagter og weekend vagter.

Derudover er jeg aktiv i bestyrelsen og er ansvarlig for Efterværnsgruppen.

Det at støtte voldsudsatte kvinder og børn, der har været udsat for vold i familien er noget som giver stor mening for mig.

Når jeg møder ind på Krisecenteret, bruger jeg de første fem minutter på at hilse på de kvinder og børn som er tilstede, nogle gange er glæden stor. Andre gange kan der være nogle, som har det svært, men for mig betyder det meget, at se dem og give dem en skulderklap og spørge ind til dem.

Senere hen på aften kommer langt de fleste op i opholdsstuen, og jeg glæder mig over den store tillid, de viser mig. Jeg kan mærke, at de har stort behov for at fortælle om de forfærdelige oplevelser, de har haft. Og jeg roser dem meget fordi de har truffet en så vigtig beslutning for dem selv og deres børn at forlade en voldelig mand.

Når kvinderne forlader krisecenteret, står de overfor at skabe en ny tilværelse for sig selv og deres børn. Det er en vanskelig opgave. Både kvinder og børn er fortsat præget af den vold, de har været udsat for, og det kan være svært at overskue hverdag og den nye livssituation. Mange kommer til at bo i et nyt boligområde og har måske kun lidt kontakt til familie og venner. De står meget alene og har brug for et nyt netværk.

Det gjorde var jeg med til at starte et tilbud om efterværn op. Her tilbyder vi hver måned aktiviteter og sommerlejre for nogle af de kvinder og børn, der er flyttet fra krisecenteret.

Jeg vil slutte af med at fortælle at hver gang jeg har være på ”arbejde” på Kolding Krisecenter føler jeg virkelig at jeg har gjort en forskel, og det har jeg det godt med.